Опорни точки за панелът

„Предизвикателствата пред интеграцията на българския пазар на труда“

Гледната точка на работодателите

- БСК подкрепя подписаното през м. декември 2017 г. „Европейско партньорство за интеграция“ между Европейската комисия и европейските социални и икономически партньори. Считаме, че този документ е от важно значение за всички държави членки, включително и за България, тъй като и нашата страна през последните няколко години предостави закрила на хиляди чужди граждани, станали жертва на военни конфликти и насилие в страните си на произход.

- Необходимо е провеждането на активна политика за интеграция на лица със статут на бежанец или хуманитарен статут в България. Защо наблягам на думата „активна“? Защото това е политика на споделена отговорност, в която трябва да участват различни организации и институции, включително общините, държавните институции, социалните и икономически партньори в България, неправителствените организации.

- За всички присъстващи е ясно, че интеграцията на гражданите на трети държави, включително и интеграцията на лица с бежански или хуманитарен статут не започва и не завършва с интеграция на трудовия пазар. За да бъде интеграцията успешна трябва да бъдат изпълнени и други важни условия в интеграционния процес, като например: познания по български език, жилищно настаняване, професионална квалификация, здравни грижи и други. За работодателите знанието на езика е изключително важно, тъй като изпълнението на трудовите задължения е свързано и с безопасността на работниците. Важно условие за успешната интеграция осигуряването на жилище. И сега има редица български предприемачи, които са готови да предоставят жилище и други социални придобивки, да осигурят курсове по български език и обучение в професия. Но те искат да бъдат сигурни, че вложението в обучение и професионална подготовка, ще бъде трайно и работниците ще останат да работят при тях. В тази връзка трябва отново да подчертаем, че интеграцията е двупосочен процес – трябва да е налице желание, отговорност и усилия и от страна на работодателите, но и от страна на бежанците и лицата с хуманитарен статут.

- Важно условие за успеха на интеграцията е информираността на страните в интеграционния процес относно техните права и задължения. Като добра практика трябва да отбележим провеждането на трудови борси в центровете към Държавната агенция за бежанците, съвместно с Бюрата по труда и работодатели. Това е успешна формула за диалог и сътрудничество между държавните институции, работодателите, неправителствените организации.

25.09.2018 г.